
Text rozhodnutia
Súd: Krajský súd Bratislava Spisová značka: 6Co/19/2017 Identifikačné číslo súdneho spisu: 1715200147 Dátum vydania rozhodnutia: 23. 10. 2019 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2019:1715200147.1 Uznesenie Krajský súd v Bratislave v senáte zloženom z predsedu senátu JUDr. Martina Murgaša a sudcov JUDR. Zuzany Kučerovej a JUDr. Karola Riháka v právnej veci žalobcov: 1/. S. W.. K., R.. XX. X. XXXX, X/ K.W. K., R.. X. X. XXXX, V. D. B.. X. K. XX, N., proti žalovaným: 1/. K. D., R.. XX. XX. XXXX, X/ O. D., R.. XX. X. XXXX, V. D. B.. X. K. XX, N., obaja zast. advokátom JUDr. Mariánom Chovancom Trnavská cesta č. 60, Bratislava, o uloženie povinnosti zdržať sa zásahov do vlastníckeho práva, na odvolanie žalobcov proti rozsudku Okresného súdu Pezinok zo 17. júna 2016 č. k. 10C/16/2015-99, takto r o z h o d o l : Späťvzatie žaloby sa p r i p ú š ť a, napadnutý rozsudok súdu prvej inštancie sa z r u š u j e a konanie sa z a s t a v u j e. Žalovaným sa priznáva proti žalobcom nárok na náhradu trov prvoinštančného a odvolacieho konania v plnom rozsahu. o d ô v o d n e n i e : 1/ Napadnutým rozsudkom súd prvej inštancie zamietol žalobu, ktorou sa žalobcovia proti žalovaným domáhali, aby súd uložil žalovaným povinnosť zdržať sa zásahov do vlastníckeho práva žalobcov a to konkrétne zdržať sa obťažovania žalobcov zatekaním dažďovej vody z bytu vo vlastníctve žalovaných Č.. XX na XX. N. D. A. I.. Č.. XXXX nachádzajúceho sa na ul. X. K. C. N. do bytu vo vlastníctve žalobcov Č.. XX na XX. podlaží toho istého bytového domu. Žalobcom 1/, 2/ súd prvej inštancie uložil povinnosť spoločne a nerozdielne nahradiť žalovaným 1/, 2/ trovy konania vo výške 513,08 eur do 3 dní od právoplatnosti rozsudku. 2/ V odôvodnení napadnutého rozsudku súd prvej inštancie uviedol: „Vykonaným dokazovaním najmä vyhodnotením obrazovej dokumentácie z ohliadky bytu navrhovateľov a odporcov možno spoľahlivo uzavrieť, že navrhovatelia v minulosti vykonali stavebné úpravy, ktorými čiastočne deštrukčne zasiahli do obvodového múru (opláštenia) bytového domu tým, že odstránili okná a balkónové dvere ako aj časť obvodového múru bytového domu. Ďalej navrhovatelia stavebne vybudovali zasklenie otvorených častí balkónu, obmurovali predné a bočné pôvodné steny balkónu a na podlahu balkóna položili dlažbu. Zo skutkového opisu navrhovateľov ďalej vyplýva, že zásah do ich vlastníckeho práva mal byť spôsobený zatekaním dažďovej vody z priestoru balkóna odporcov do priestoru balkóna navrhovateľov a holubím trusom. Odporcovia nie sú pôvodcami (zdrojom) zatekania dažďovou vodou, táto voda prirodzene dopadá na plochu balkóna a prirodzene z tohto balkóna odteká. Rovnako to platí aj o znečistení holubím trusom. Z obrazovej dokumentácie vyplýva, že tvrdené zatekanie vody sa prejavuje u navrhovateľov v priestore pôvodného balkóna v hornej obvodovej časti a časti pôvodného osadenia okien a balkónových dverí. Nemožno preto s odkazom na charakter balkóna ako spoločnej časti domu tvrdiť, že zateká do bytu navrhovateľov. Negatívne prejavy holubieho trusu na ohliadke neboli zaznamenané, možno predpokladať ich prejav na sklenej výplni okien na balkóne navrhovateľov, či ako rozpustená súčasť zatekajúcej vody. Je potrebné zdôrazniť, že na balkóne, ktorý užívajú odporcovia, súd nezistil žiadne dodatočné úpravy, ktoré by zmenili technickú funkčnosť balkóna, ani zjavne neprirodzený sklon podlahy balkóna. Aj laicky možno vyhodnotiť, že konštrukcia balkóna na bytovom panelovom dome je prichytená o obvodový múr domu oceľovými kotvami, pričom medzi týmito časťami sa nachádza technický odstup, dilatácia, zabezpečujúca priestor potrebný pri zmenách vlastností materiálu (v dôsledku zmien teploty), z ktorých je bytový dom zhotovený. Odtok vody z balkóna je riešený jej voľným odtekaním cez pozdĺžny otvor pod spodnou hranou čelného ohraničenia balkóna. Zároveň aj keď je položená dlažba na balkóne až po obvodový múr, nemožno mať za to, že sa pod dlažbou nenachádza spomenutá dilatačná medzera, cez ktorú prirodzene výnimočne môže pretiecť voda, pričom týmto spôsobom má odtiecť vždy iba na spodný balkón, tak ako na neho dopadá rovnako dažďová voda. Teda bez stavebných úprav vykonaných navrhovateľmi by žiadna voda logicky nemala spôsobovať zatekanie v priestoroch bytu navrhovateľov. Tým, že navrhovatelia stavebne zasiahli to obvodového múru bytového domu, tým znemožnili objektívne posúdiť, či by aj pri nevykonaní stavebných úprav do bytu navrhovateľov zatekalo. Avšak pre súd je logicky prijateľné, že by za týchto okolností do bytu navrhovateľov (teda cez obvodový múr, či cez hranu okien) nezatekalo. Vyššie opísaným konaním navrhovatelia vykonali rekonštrukciu bytového domu podľa § 2 ods. 11 ZoVB, pretože vykonali zásahy do spoločných častí domu, spoločných zariadení domu a príslušenstva, ktoré znamenajú zmenu v ich kvalite alebo technických parametroch. V konaní nebolo zistené, že by navrhovatelia mali oprávnenie podľa § 182/1993 Z. z. na jej vykonanie a preto podľa § 11 ods. 2 ZoVB sú ako vlastníci bytu v dome povinní odstrániť závady a poškodenia, ktoré na spoločných častiach domu alebo spoločných zariadeniach domu sami spôsobili. Právo nakladať so spoločnými časťami domu oprávňuje každého spoluvlastníka disponovať svojím podielom, ale len v nerozlučnej spojitosti s dispozíciou týkajúcou sa vlastníctva bytu, najmä nemožno podiel na spoločných častiach osobitne obmedziť alebo zaťažiť. Vlastník bytu nemôže bez schválenia stavebne technických úprav, ktorými sa reálne zmení charakter časti spoločných častí domu takým spôsobom, že sa z nich stane byt alebo nebytový priestor, určovať, čo je a čo nie je súčasťou spoločných častí domu. Z uvedeného potom plynie záver, že odporcovia ako vlastníci bytu Č.. XX nie sú pasívne vecne legitimovaní v konaní, ktorého skutkovým základom je stav, ktorý má pôvod v spoločnej časti bytového domu, pričom zároveň zatekanie vody, či znečisťovanie zo spoločnej časti domu nie je v dôsledku činnosti žiadneho z odporcov. Zároveň je však potrebné zopakovať, že podľa hodnotenia súdu navrhovatelia nekonali v súlade so zákonom, z výsledku takéhoto ich konania odvodzujú porušenie svojho práva. Inak povedané sú navrhovatelia bezprostrednými pôvodcami stavu, ktorý ich obmedzuje a ktorému sa bránia. Takémuto domnelému porušeniu práva súd by súd nemohol poskytnúť právnu ochranu. Súd preto z uvedených dôvodov žalobu zamietol.“ S poukazom na tieto závery súd prvej inštancie žalobu zamietol a o trovách konania rozhodol podľa § 142 ods. 1 C.s.p. 3/ Proti tomuto rozhodnutiu podali odvolanie žalobcovia. Navrhli, aby odvolací súd napadnutý rozsudok zrušil a vec vrátil súdu prvej inštancie na ďalšie konanie. 4/ Podaním z O 17.5.2018 (č.l. 127) vzali žalobcovia žalobu späť s týmto odôvodnením: „Počas trvania sporu urobili žalovaní účinné opatrenia na zamedzenie úniku dažďovej vody do bytu žalobcov, ako aj opatrenia na zabránenie znečisťovania bytu žalobcov, z toho dôvodu sa žalobcovia rozhodli zobrať svoj návrh na začatie konania - Žalobu o uloženie povinnosti zdržať sa zásahov do vlastníckeho práva v zmysle ust. § 127 ods. 1 Občianskeho zákonníka, v celom rozsahu späť.“ 5/ Žalovaní sa k späťvzatiu žaloby nevyjadrili, hoci výzva na vyjadrenie k späťvzatiu žaloby bola ich právnemu zástupcovi doručená dňa 16.9.2019. 6. Keďže žalobcovia vzali žalobu späť po rozhodnutí súdu prvej inštancie, ale pred skôr, ako toto rozhodnutie nadobudlo právoplatnosť, odvolací súd postupoval v zmysle § 370 ods. 2 druhá veta C.s.p., späťvzatie žaloby pripustil, zrušil napadnutý rozsudok a konanie zastavil. 7. Späťvzatie žaloby, zrušenie napadnutého rozsudku a zastavenie konania nemení nič na tom, že v konaní bolo preukázané, že samotní žalobcovia svojou činnosťou a to nepovolenými stavebnými úpravami v predmetnom bytovom dome zavinili stav, v ktorom videli zásah do ich vlastníckeho práva a ktorý ich viedol k podaniu žaloby. V tomto ohľade odvolací súd poukazuje na str. 4, 5 a 6 odôvodnenia napadnutého rozsudku. Preto nemožno urobiť záver o tom, že by zastavenie konania zavinili svojím správaním sa žalovaní. Naopak, zastavenie konania zavinili žalobcovia späťvzatím žaloby. Vzhľadom na to odvolací súd o nároku na náhradu trov prvoinštančného a odvolacieho konania rozhodol podľa § 256 ods. 1 C.s.p. a žalovaným priznal nárok na náhradu trov prvoinštančného a odvolacieho konania v plnom rozsahu. 8. Toto rozhodnutie prijal senát odvolacieho súdu pomerom hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, c/ v tej istej veci sa už prv právoplatne rozhodlo alebo v tej istej veci sa už prv začalo konanie, d/ rozhodoval vylúčený sudca alebo nesprávne obsadený súd, alebo e/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri ktorej riešení sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 C.s.p.). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods. 1 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne / dovolacie dôvody/ a čoho sa dovolateľ domáha /dovolací návrh/ (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa ods. 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1715200147.1 (dáta aktuálne k 14. 11. 2026). Záväzné je znenie zverejnené súdom.




